Endret aktivitetsnivå, at du får i deg for lite fiber og væske eller komplikasjoner i forbindelse med sykdommen og behandlingen kan føre til forstoppelse. Noen medisiner, særlig de smertestillende, kan også gi forstoppelse.
Drikk mye! Det er viktig å få i seg minst to liter væske hver dag. Begrens bruken av søt melk.
Spis grovt brød og kornvarer, velg gjerne havregryn og havregrøt.
Spis frisk frukt, fruktsalat, tørket frukt (spesielt svisker), kompotter, hermetisk frukt, grønnsaker og bær.
Sørg for daglig bevegelse og regelmessige toalettvaner.
Drikk syrnede melkeprodukter (kulturmelk, kefir, yoghurt).
Om du har forstoppelse på grunn av smertestillende medisiner og/eller behandling bør du få råd av klinisk ernæringsfysiolog eller lege.